ສະຫະປະຊາຊາດ ແລະລີເບຍ ຕົກລົງກັນ ກ່ຽວກັບເມືອງ Misrata
ສະຫະປະຊາຊາດ ແລະພວກເຈົ້າໜ້າທີ່ລີເບຍ ຕົກລົງກັນ ກ່ຽວກັບການສົ່ງເຈົ້າໜ້າທີ່ ເຂົ້າໄປໃນເມືອງ Misrata.
ສະຫະປະຊາຊາດແລະບັນດາເຈົ້າໜ້າທີ່ລີເບຍກ່າວວ່າ ພວກເຂົາເຈົ້າໄດ້ບັນລຸຂໍ້ຕົກລົງກັນທີ່ ຈະອະນຸຍາດໃຫ້ພວກພະນັກງານຊ່ອຍເຫລືອບັນເທົາທຸກເຂົ້າໄປຫາເມືອງ Misrata ທີ່ຖືກ ປິດລ້ອມໃນພາກຕາເວັນຕົກຂອງປະເທດໄດ້ຢ່າງປອດໄພນັ້ນ ແຕ່ບໍ່ໄດ້ຮັບການຄໍ້າປະກັນ ຈາກທ່ານມວມມາກາດດາຟີ ຜູ້ນໍາລີເບຍ ທີ່ວ່າພວກກໍາລັງຂອງທ່ານ ຈະຢຸດລະດົມຍິງປືນ ໃຫຍ່ ໃສ່ທີ່ໝັ້ນຂອງຝ່າຍກະບົດໃນເມືອງດັ່ງກ່າວ ໂຄສົກຍິງປະຈໍາສະຫະປະຊາຊາດກ່າວໃນວັນຈັນວານນີ້ວ່າ ທ່ານກາດດາຟີໄດ້ຕົກລົງອະນຸ ຍາດໃຫ້ທີມຊັ່ງຊາຕີລາຄາຂອງນາໆຊາດຈຸນຶ່ງເຂົ້າໄປໃນເມືອງ Misrata ອັນເປັນພາກ ສ່ວນນຶ່ງຂອງຂໍ້ຕົກລົງກັນສະບັບນຶ່ງວ່າດ້ວຍການໃຫ້ຄວາມຊ່ວຍເຫຼືອດ້ານມະນຸດສະທໍາຕໍ່ ເຂດນະຄອນຫລວງ Tripoli ແລະຫົວເມືອງອື່ນໆອີກຂອງລີເບຍ ໂຄສົກຍິງທ່ານນີ້ກ່າວ ຕື່ມວ່າ ລັດຖະບານລີເບຍຈະຮັບປະກັນຄວາມປອດໄພໃຫ້ແກ່ທີມ ງານດັ່ງກ່າວໃນສະເພາະ ຂົງເຂດທີ່ຢູ່ພາຍໃຕ້ການຄວບຄຸມຂອງຕົນເທົ່ານັ້ນ ທ່ານນາງ Valerie Amos ຫົວໜ້າຝ່າຍຊ່ອຍເຫລືອດ້ານມະນຸດສະທໍາປະຈໍາອົງການສະ ຫະປະຊາຊາດໄດ້ບັນລຸຂໍ້ຕົກລົງກັນນີ້ໃນວັນອາທິດຜ່ານມາໃນລະຫວ່າງທໍາການຢ້ຽມຢາມ ລີເບຍເປັນເວລາ 2 ມື້ ການບຸກໂຈມຕີຂອງພວກກໍາລັງທີ່ນິຍົມທ່ານກາດດາຟີຍັງດໍາເນີນສືບຕໍ່ມາໃນວັນຈັນວານນີ້ ໃນຂະນະທີເຮືອຮັບເໝົາລໍານຶ່ງໄດ້ອົບພະຍົບພວກພະນັກງານຊາວຕ່າງປະເທດແລະພວກ ຊາວລີເບຍທີ່ໄດ້ຮັບບາດເຈັບຈໍານວນເກືອບ 1 ພັນຄົນອອກຈາກເມືອງ Misrata ນັ້ນ ອົງການວ່າດ້ວຍການອົບພະຍົບລະຫວ່າງຊາດແຈ້ງໃຫ້ຊາບວ່າ ພວກອົບພະຍົບຈໍານວນ 650 ຄົນ ທີ່ຖືກຊ່ອຍອອກຈາກເມືອງດັ່ງກ່າວໃນວັນຈັນວານນີ້ ແມ່ນຄົນ Ghana ແລະ ຊາດອື່ນໆອີກທີ່ຮວມທັງຄົນຟີລິບປິນແລະຊາວ Ukraine ນໍາ ອົງການອົບພະຍົບລະ ຫວ່າງຊາດ ຫລື IOM ກ່າວວ່າ ມີຄົນລີເບຍຈໍານວນ 100 ຄົນຮວມຢູ່ໃນພວກອົບພະ ຍົບນີ້ 23ຄົນໄດ້ຮັບບາດເຈັບຈາກສົງຄາມ ຮວມທັງເດັກນ້ອຍຄົນນຶ່ງທີ່ຖືກຍິງໃນບໍເວນ ໜ້າແລະຜູ້ຖືກຕັດມືຄົນນຶ່ງ ຢ່າງໜ້ອຍມີພວກຊາວຕ່າງດ້າວ 4 ພັນຄົນທີ່ໄດ້ຕົກຄ້າງຢູ່ໃນທ່າກໍາປັ່ນເມືອງ Misrata ມາ ເປັນເວລາຫລາຍສັບປະດາ ຊຶ່ງສ່ວນຫລາຍແມ່ນຄົນໄນຈີເຣຍ ທີ່ຍັງຫວັງວ່າຈະອົບພະຍົບ ອອກຈາກເມືອງດັ່ງກ່າວ ເມືອງ Misrata ເປັນເມືອງດຽວເທົ່ານັ້ນທີ່ຢູ່ພາຍໃຕ້ການຄວບ ຄຸມຂອງຝ່າຍກະບົດໃນພາກຕາເວັນຕົກຂອງປະເທດ ແລະໄດ້ຖືກປິດລ້ອມມາໄດ້ເກືອບ 2 ເດືອນແລ້ວ ອັງກິດປະກາດໃຫ້ຮູ້ໃນວັນອາທິດຜ່ານມານີ້ວ່າ ຕົນຈະໃຊ້ຈ່າຍເງິນຈໍານວນ 2 ລ້ານ 4 ແສນໂດລາສໍາລັບຊ່ອຍອົງການ IOMໃນການຊ່ອຍອົບພະຍົບຜູ້ຄົນອອກມາ ແລະຈະສົ່ງ ທີມການແພດແລະສະບຽງໄປຊ່ອຍ